Eyes Wide Shut

Eyes Wide Shut er en britisk-amerikansk erotisk thriller fra 1999 regissert, produsert og skrevet av Stanley Kubrick. Hovedrollene spilles av Tom Cruise og Nicole Kidman. Manus bygger på Arthur Schnitzlers Traumnovelle fra 1920-tallets Wien, som handler om de mørke, ukjente sidene av menneskers seksuelle drømmer. Dette har Kubrick overført til 1990-årenes New York.

Filmen ble godt mottatt av kritikerne og ble en moderat publikumssuksess på verdensbasis. Den gjorde det noe dårligere på kino i USA enn i Europa.

Kubrick overførte Arthur Schnitzlers Traumnovelle (1926) til Eyes Wide Shut. Kubrick var fascinert av Schnitzlers roman og hadde siden 1950-tallet tenkt på å lage film av den etter at han møtte Peter Schnitzler, forfatterens barnebarn, under innspillingen av Spartacus. Peter Schnitzler ga Kubrick blant annet kopi av bestefarens dagbøker. Filmselskapet Warner annonserte på 1970-tallet at Kubrick skulle lage film av romanen. Kubrick døde noen dager etter at filmen var ferdig og før premieren. I stedet for en seksuell thriller (som Basic Instinct) fikk publikum en langsom, komplisert og drømmeaktig fortelling om undertrykkelse og kompromissene som følger med ekteskap. Anmeldelsene var stort seg negative, særlig når det gjaldt Tom Cruises svake skuespill som kan ha vært regissørens feil.

Kubricks andre hustru; Ruth Sobotka (1925-1967), hadde flyktet fra Østerrike i 1938 etter Anschluss. Sobotka hadde hadde stor innflytelse på Kubrick på denne tiden og tipset ham blant annet om Traumnovelle av Arthur Schnitzler. Kubrick skal ha sett tydelige likheter mellom sitt forhold til Sobotka og hovedpersonen i Traumnovelle.

Handling 
William og Alice Harford lever i et harmonisk ekteskap på Manhattan. De tilhører den øvre middelklassen, lever godt på Williams legepraksis og forguder datteren Helena. Men det er tegn som tyder på at paret drømmer om å utforske hva som finnes utenfor ekteskapets rammer. Åpenlys flørting med andre i et juleselskap fører til en krangel om erotiske fantasier. Når kona Alice røyker marihuana og åpner seg og sine seksuelle fantasier om en marinesoldat, bryter hun den romantiske forestillingen om kvinners forhold til sex, og Bill hjemsøkes av tanken på at Alice er utro mot ham. William mister likevekten og legger ut på en ferd i New Yorks dunkle og dampende natteliv, noe som setter moralen på harde prøver. En dag støter han på en tidligere studiekamerat som på tvilsomt vis skaffer ham innpass i et hemmelig samfunn som dyrker promiskuøs seksuell omgang. Alle deltagerne bære masker og holder til på et stort gods i utkanten av byen. Williams identitet blir imidlertid avslørt, og han skjønner etterhvert at både hans ekteskap og hans liv er i fare.

Om filmen

Popularitet og økonomi
Eyes Wide Shut ble en moderat suksess. Den innbrakte $162 millioner på verdensbasis, hvorav $56 millioner i USA. Den havnet på 43. plass over de mest innbringende filmene i USA i 1999.

Produksjonskostnadene var på ca. $65 millioner.

Anmelderne 

Flmen ble godt mottatt av kritikerne, noe som gjenspeiles i at den har fått 75 % på Rotten Tomatoes og 68% på Metacritic. Den amerikanske filmanmelderen Roger Ebert gav den 3,5 av 4 stjerner, mens Leonard Maltin gav den 3 av 4.

Anmelderne i Aftenposten og Dagbladet gav den terningkast fem, mens Dagsavisen og VG gav den terning fire. Dagbladets anmelder skrev: «Stanley Kubricks siste film en besettende, intens opplevelse og en veritabel palett av fantastiske bilder, aldri likegyldig». VG anmelder skrev: «Kubricks siste filmsukk er hverken sjokkerende eller spesielt dypsindig. Men med en hundre prosent gjennomført eleganse i stilen er han hele tiden særdeles pirrende i forhold til sitt publikum. Og filmens åpningssekvens, et lengre juleselskap inkludert, vil stå som enn påle i filmhistorien». Anmelderen på nettstedet CINERAMA gav den terningkast seks i 2000 og skrev følgende: «Det er også temmelig unødvendig å si at det tekniske ved denne produksjonen er perfekt gjennomført. Eyes Wide Shut får en plass blant undertegnedes favoritter, og jeg er sikker på at jeg kommer til å se den mange ganger. Anbefales sterkt, men egner seg nok best for de som har passert tenårene med god margin».

Priser
Den vant kritikerprisen ved Filmfestivalen i Venezia (Filmcritica Bastone Bianco-prisen til Kubrick) og ved French Syndicate of Cinema Critics. I tillegg ble den tildelt en Blockbuster Entertainment Award (Kidman) og en pris for beste kunstfilm ved Csapnivalo Awards.

Innspilling 
Eyes Wide Shut ble påbegynt allerede høsten 1996, men ble ikke fullført før våren 1999. Flere av sexscenene i den amerikanske kinoversjonen ble digitalt kamuflert for å unngå at filmen fikk en NC-17-rating

Utgivelser i Norge
17. september 1999 – Kino
22. mars 2000 - VHS (Leievideo)
24. mars 2000 - VHS (Salgsvideo)
31. oktober 2001 - DVD (leie og salg)
4. november 2002 – NRK-TV (NRK2) (sett av 300 000 og dermed det tredje mest sette programmet på NRK2 i 2002)
19. desember 2007 - Blu-ray

Rollebesetning 

 Tom Cruise ... Dr. William «Bill» Harford
 Nicole Kidman ... Alice Harford
 Sydney Pollack ... Victor Ziegler
 Marie Richardson ... Marion Nathanson
 Todd Field ... Nick Nightingale
 Sky du Mont ... Sandor Szavost
 Rade Šerbedžija ... Mr. Milich
 Vinessa Shaw ... Domino
 Leelee Sobieski ... Milichs datter
 Alan Cumming ... Hotellresepsjonist
 Leon Vitali ... Red Cloak
 Julienne Davis ... Mandy Curran
 Thomas Gibson ... Carl Thomas

Referanser

Eksterne lenker 
 
 

Thrillerfilmer fra USA
Britiske thrillerfilmer
Erotiske thrillere
Erotiske thrillere fra USA
Britiske mysteryfilmer
Mysteryfilmer fra USA
Filmer fra 1999
Filmer basert på bøker
Filmer regissert av Stanley Kubrick
Engelskspråklige filmer
Filmer lagt til New York
Filmer lagt til urbane strøk